**מצבים מנטאליים ראשוניים - ממ"ר**

**לימודי תעודה תלת שנתיים במסגרת הלימודים המתקדמים בפסיכותרפיה**

נפתחת הרשמה למחזור לימודים חדש שיתחיל את לימודיו בשנה"ל 2019/2020

**ראש המסלול: אלינה שלקס**

המסלול מצבים מנטאליים ראשוניים (ממ"ר) הוקם בשנת 2007 בעזרת ועדת היגוי שכללה את משה לנדאו, נעמה קינן ואלינה שלקס. מאז הקמתו משמש המסלול מרחב ללמידה, חשיבה והתפתחות מקצועית הן עבור סגל המורים והן עבור תלמידיו. עד כה למדו במסלול ששה מחזורי תלמידים.

**סגל המורים והמדריכים**: דר' דנה אמיר, דר' אילן אמיר, עפרה אשל, סיגלית בודוך-ריש, פרופ' רחל בלס, דר' איזבל בן אמו, נעמי בר, אהובה ברקן, חיותה גורביץ', יהושע דורבן, עידית דורי, אילנה היימן-גולדשמידט, עירית המאירי ולדרסקי, אהוד וולפה, רות וינברג, אורנה וסרמן, חנה וקשטיין, יעל חנין, אורלי חסון-כץ, ידידה טורקניץ, ענת טלרנט, יהודית טריאסט, אירית לובלינסקי, דר' גילה לנדאו, משה לנדאו, יואל מילר, דר' רבקה מצנר, רות סגל, נחמה פבר בן פזי, דר' תמי פולק, טסה צדוק, נעמה קינן, חמוטל רז-שילוח, ענת שומן, דר' שרון שטרית, אלינה שלקס, אלונה תימור.

**מבנה התכנית**: תכנית הלימודים היא תלת שנתית, ייחודית ומקיפה, המאפשרת הכרות מעמיקה עם התיאוריה והקליניקה של מצבים מנטאליים ראשוניים, המאפיינים אזורים נפשיים של תחילת החיים ומצבים פסיכופתולוגיים קשים. הלימודים מורכבים מקורסים עיוניים, סמינרים קליניים וסדנאות מרוכזות.

הלימודים מתקיימים בימי חמישי בין השעות 20:15-15:00.

**קורסים עיוניים**: בכל סמסטר יתקיימו 2 קורסים עיוניים, סך הכל 12 קורסים לאורך שלוש שנות הלימוד. בכל אחד מן הקורסים יושם דגש על שילוב בין ההבנות התיאורטיות לבין העבודה הקלינית.

**סמינרים קליניים**: יתקיימו קבוצות הדרכה בנות 5-6 משתתפים. הרכב קבוצות ההדרכה יהיה קבוע לאורך כל שנות הלימוד. המדריכים יתחלפו אחת לשנה, כך שבמהלך התכנית לכל קבוצה יהיו שלשה מדריכים.

**סדנאות מרוכזות**: בחופשות בין הסמסטרים מוצעות לתלמידים סדנאות מרוכזות שונות, חלקן חובה וחלקן לבחירה, במגוון רב של נושאים רלוונטיים לתחום הלמידה של המסלול.

**פעילות מדעית**: מספר פעמים בשנה יתקיים מפגש של כלל התלמידים עם צוות ההוראה/ההדרכה, מעין קהילייה לומדת, בו יתקיים דיון סביב סוגיה תאורטית או קלינית, יוצג טיפול שידון על ידי אנשים שונים מתוך הקהילייה או תינתן הרצאה על ידי אחד המשתתפים או מרצה אורח. בנוסף לתכנית הלימודים המוצעת, מושקע מאמץ רב לארגן סדנאות וימי עיון עם אנשי מקצוע מובילים בתחום מהארץ ומחו"ל.

1

החל משנת 2018 קיים שיתוף פעולה הדוק בין מסלול מצבים מנטאליים ראשוניים (ממ"ר) לבין הקרן הבינלאומית לזכרה של פרנסס טסטין, בניהולה של אלינה שלקס (ראש ממ"ר) ובהשתתפות חברי בורד רבים מן הארץ (כולם מורים ומדריכים במסלול ממ"ר) ומחו"ל.

**לימודי המשך לבוגרי המסלול**: במסגרת המסלול מתקיימים קורסי המשך לבוגרי המסלול, על פי מידת העניין והתשוקה ללמידה של הבוגרים. כעת לומדים עדיין במסגרת המסלול תלמידים רבים מתוך חמשת המחזורים הקודמים שסיימו את לימודי הליבה של המסלול (שנה רביעית, ששית, שנה שמינית עשירית ושתיים עשרה).

**קהל היעד**: הלימודים מיועדים לפסיכיאטרים, פסיכולוגים קליניים ועובדים סוציאליים העוסקים בבריאות הנפש, שהינם בוגרי תכנית הכשרה בפסיכותרפיה באוריינטציה פסיכואנליטית, בהיקף ובתכנים המקבילים לאילו של התכנית הבסיסית התלת שנתית באוניברסיטת תל אביב או שהינם בכירים בתחום, בעלי 10 שנות ניסיון לפחות (לפסיכולוגים, מתום מחצית תקופת ההתמחות, לפסיכיאטרים, לאחר סיום ההתמחות, לעו"ס בבריאות הנפש, לאחר סיום תואר שני).

הלימודים יתאפשרו למטפלים (M.A.) ממקצועות טיפולים נוספים, שהינם בוגרי תכנית הכשרה בפסיכותרפיה באוריינטציה פסיכואנליטית, בהיקף ובתכנים המקבילים לאילו של התכנית הבסיסית התלת שנתית באוניברסיטת תל אביב, ועוסקים בתחום הטיפולי.

**נפתחת הרשמה לשנה"ל תש"פ 2019/2020**

**ההרשמה תתקיים עד לתאריך 02/06/2019**

**לטופס ההרשמה המקוון:**

[**https://med.tau.ac.il/form/mmr2019-2020**](https://med.tau.ac.il/form/mmr2019-2020)

**פרטים על הלימודים ניתן לקבל במזכירות התכנית ובאתר התכנית:**

[**https://med.tau.ac.il/psychotherapy**](https://med.tau.ac.il/psychotherapy)

**טלפון: 03-6409902, פקס: 03-6406387**

**psychoth@tauex.tau.ac.il**

\*המועמדים המתאימים יוזמנו לראיונות קבלה במהלך יוני-יולי 2019.

\*\*\*\*\*\*\*

**תכנית הלימודים עבור המחזור שיתחיל את לימודיו בשנה"ל 2019/2020\*:**

**\*יתכנו שינויים בתכנית הלימודים**

**שנה א' – שנה"ל תש"פ 2019/2020**

**מבוא לביון – משה לנדאו** (סמ' א')

בקורס זה נפגש עם הרעיונות המרכזיים של ביון הקשורים בהתפתחות ובתיאוריה של המחשבה. נעסוק ברעיונות של פרה-קונצפציה, מיכל ומוכל, אימה ללא שם ,קשר (link), מחשבות ללא חושב וברקע להתפתחויות המאוחרות של ביון על O.

נקרא בעיקר מתוך ספרו "מחשבות שניות" ונדון בדוגמאות קליניות.

2

**התפתחות נפשית מוקדמת – עידית דורי** (סמ' א')

בקורס מבואי זה נלמד על התפתחות נפשית מוקדמת משלבים פרה-נטליים והמשכם בינקות. נעסוק בהבנת ההתפתחות הנפשית על ידי תיאוריות פסיכואנליטיות, תצפיות בתינוקות ומחקרי תינוקות. נקרא על האופנויות החושיות של האובייקט הראשוני ברחם, חווית העצמי הראשיתי והתפתחות דפוסי 'היות עם' בדיאדה. נעסוק בהנצת התפתחות החשיבה והיכולת לשאת את המציאות. הקורס יתבסס על קריאה בכתבי האריס, מלצר, מייאלו, ויניקוט, סטרן, טרוורטן, טרוניק ואלוורז.

**מושגים מרכזיים בחשיבתה של מלאני קליין – יעל חנין**

(סדנת חובה בחופשה בין הסמסטרים)

מלאני קליין פרסמה  מאמרים וספרים פורצי דרך בפסיכואנליזה. היא הביאה לגילויים תיאורטיים וטכניים רבים המהווים כיום חלק בלתי נפרד מהתפיסה הפסיכותרפויטית הדינאמית לה שותפים מטפלים מקשת רחבה מאוד של תיאוריות.

מלאני קליין תיארה תמונה סוערת ודרמתית של המתרחש בעולמם של תינוקות וטענה, בניגוד למה שהיה מקובל, כי מיומו הראשון התינוק, שחווה תהליכים גופניים של יניקה ופליטה חווה בתוכו גם את ייצוגם הפסיכולוגי של תהליכים אלה,  כלומר תהליכי השלכה והפנמה. היא טענה  שמשחקו של הילד בחדר הטיפול תואם לאסוציאציות החופשיות ולחלימה אצל המבוגר ופתחה את "הטיפול באמצעות המשחק" (Play Therapy).

 בסדנא נפגוש את חשיבתה של מלאני קליין מתוך כתביה שלה. נכיר את המושגי היסוד שטבעה כגון העמדה הסכיזואידית-פרנואידית, העמדה הדיכאונית,  התסביך האדיפלי המוקדם, הזדהות השלכתית, פנטזיה לא-מודעת, צרות-עין (Envy), הכרת תודה, תיקון ועוד, ונדגים אותם באמצעות דוגמאות מהקליניקה.

**סדנת חובה בת 2 מפגשים בימי חמישי בחופשת הסמסטר בין השעות 15:00-19:00.**

**תאריכי הסדנא יפורסמו בהמשך.**

**הגרעין האוטיסטי באישיות – נחמה פבר בן פזי** (סמ' ב')

מצבים המאופיינים כאוטיזם פותחים לנו חלון חשוב להבנת מרכיבי יסוד בגרעין האוטיסטי של האישיות: חלון להבנת רמת ארגון נפשי, חלון לדרכי טיפול, חלון לעמדה פנימית ייחודית של המטפל. בקורס נעסוק בתיאוריה ובקליניקה מתוך קריאה בתיאורטיקנים כאוגדן, טסטין, אלווארז, מאיילו, רוזנפלד, גרוטשטיין, מיטרני ומלצר.

**מהגוף למילה ובחזרה – אלינה שלקס** (סמ' ב')

בקורס זה יושם דגש על מצבים שלא עברו עיכול וייצוג נפשי ומבוטאים בעיקר דרך מבע גופני. בקורס תהיה היכרות עם תאורטיקנים מרכזיים בנושא כמו ויניקוט, ביק, גדיני, אנזיה, מקדוגל, פרו, ויליאמס, רוזנפלד, לומברדי.

3

**שנה ב' – שנה"ל תשפ"א 2020/21**

**מרחב נפשי או העדרו – רות סגל** (סמ' א')

הקורס ינסה לתאר את מהות המרחב המנטלי, התפתחותו ומשמעויותיו השונות. היווצרותו הכרחית בהתפתחות נפשית נורמלית ואילו במצבים בהם נעדר מרחב נפשי יבלטו העדר היכולת לסימבוליזציה, העדר יכולת הכלה וויסות רגשי, העדר יכולת התבוננות על העצמי ועל הזולת. הקורס ינסה לגשר על הפער שבין מיידות תחושת המרחב לבין הקושי להגדירו תיאורטית. המאמרים השונים בסמינר ייגשו אל הנושא מנקודות מבט שונות: פנומנולוגית, התפתחותית מתוך מודלים שונים של התפתחות, דינמית והשוואתית בין מושגים שונים. בין התיאורטיקנים הרלוונטיים: מלצר, סטיוארט, גרוטשטיין, בריטון ואחרים.

**סימבוליזציה ומנטליזציה – יואל מילר** (סמ' א')

הקורס יתמקד בהבנת ההתפתחות של סימבוליזציה ומנטאליזציה ושל תהליכים נפשיים המונעים התפתחות זו במצבים מנטאליים ראשוניים. בין התיאורטיקנים הרלוונטיים לנושא: קליין, סגל, מיטרני, בריטון, פונגי, גרין, ספירו, בוטלה ובוטלה.

**הטכניקה הטיפולית במצבים מנטאליים ראשוניים – נעמה קינן** (סמ' ב')

הקורס יעסוק בהבנות תאורטיות וקליניות שונות לגבי מצבים מנטאליים ראשוניים, המצריכים עמדת הקשבה ומעורבות שונה מן "הרגיל" מצד המטפל.

**מוות בנפש: אזורי חיים ללא חיוניות - עירית המאירי ולדרסקי** (סמ' ב')

הקורס יעקוב אחר מצבים של מוות בנפש, תוך ניסיון להבחין בין התרחשויות ברמת החוויה וברמת המבנה הנפשי. יעשה ניסיון לאתר סוגים שונים של דינמיקה ואטיולוגיה מאחורי תחושות זמניות או מתמידות מסוג ריקנות, שיממון, ניתוק, חוסר משמעות וחוסר תוחלת. הקורס יעסוק בטקסטים של פרויד, ויניקוט, באלינט, אוגדן, אייגן, מקדוגל, גרין, קווינודוז, מלצר, טסטין ואלברז. הקורס ילווה בדיון קליני סביב דוגמאות שיביאו המשתתפים, ובהתבוננות ביצירות ספרות של חורחה סמפרון, פרימו לוי, אהרן אפלפלד, סביון ליברכט, נאוה סמל ואחרים.

4

**שנה ג' – שנה"ל תשפ"ב 2021/22**

**העצמי המתהווה בחשיבה של ויניקוט – חמוטל רז-שילוח**

(סדנת חובה לפני תחילת שנת הלימודים)

בשני העשורים האחרונים לחייו נפרד ויניקוט מהפרדיגמות התיאורטיות של פרויד וקליין וגיבש את רעיונותיו ביחס להתפתחות העצמי של התינוק. כך הוא כותב: "במקום בו נמצא הסתמי (איד) של התינוק שם צריך להיות האני של האם". מודל זה של התפתחות העצמי בתוך מטריצת היחסים של התינוק והאמא מהווה עבור ויניקוט את המודל לטיפול הפסיכואנליטי ולהתפתחות העצמי של המטופל.

בסדנא נלמד מהם התנאים הבסיסיים המאפשרים את צמיחתו של העצמי, וכיצד הוא מתפתח. נעסוק במאפייניו הייחודיים של העצמי כמו חיוּת, יצירתיות, פרדוקסליות וחוסר תקשורת (אינקומוניקדו) ובאופן בו שונה עצמי זה מהעצמי שתיארו פרויד וקליין. נעסוק בסכנות העומדות בפני העצמי ובהתפתחות פתולוגית שלו שוויניקוט ניסח כ"עצמי כוזב".

במקביל לעיסוק בעצמי המתהווה בקונטקסט של התינוק והאמא נעסוק בסדנא במשמעות המושגים וברלוונטיות שלהם לטיפול הפסיכואנליטי.

**סירלס ובאלינט: מסע לאזור השבר הבסיסי – ד"ר אילן אמיר** (סמ' א')

השבר הבסיסי הינו שבר שנוצר בחיבור הראשוני בין התינוק לבין אימו, המטביע את חותמו בנפשו של האדם. שבר זה יבוא לידי ביטוי בהמשך חייו של האדם במגוון רחב של פתולוגיות נפשיות. גם מיכאל באלינט וגם הרולד סירלס טוענים שעל מנת לטפל בפסיכותרפיה פסיכואנליטית במטופלים שמאחורי סיבת פנייתם לטיפול עומד קיומו של שבר בסיסי, יש לאפשר קיומו של תהליך רגרסיבי משמעותי, וזאת על מנת להגיע לאזור השבר הבסיסי ולאחר מכן לצאת ממנו באופן חדש וטוב יותר. מסע טיפולי שכזה דורש מהמטפל להתייצב בטיפול עם עמדה טיפולית מיוחדת. המאפיינים הקליניים של אזור השבר הבסיסי והעמדה הטיפולית הנדרשת על מנת להגיע אליו הם הנושאים שנתמקד בהם במהלך הקורס. גישתם של מיכאל באלינט והרולד סירלס לגבי סוגיות אלה דומה, אך גם שונה. באלינט מתכנס לעבר יחסי-אובייקט ראשוניים, בהם האינטראקציה עם מטפל והמסגרת הטיפולית מהווים סביבה ראשונית לא-אובייקטלית (כמו אויר, מים, אדמה), ומספקים נוכחות ראשונית הכרחית ומיטיבה; בעוד סירלס, נע לכוון התחברות עמוקה של מטפל ומטופל, המצליחים להגיע דרך קשר סימביוטי אמביוולנטי (תלות מערערת) לקשר סימביוטי פרה-אמביוולנטי (תלות מיטיבה).

ההשוואה בין הדומה והשונה בשתי הגישות מרחיבה ומחדדת את המבט על אזור השבר הבסיסי ומספקת למטפלים הכרות ראשונית עם הגישה הטיפולית הנדרשת על מנת לעבור את המסע הזה בהצלחה.

**מצבים רגרסיביים בטיפול – עפרה אשל** (סמ' א')

בקורס זה ייסקרו הרעיונות התיאורטיים והקליניים לגבי הרגרסיה הטיפולית, אשר התפתחו בקבוצה הבריטית העצמאית: ויניקוט, באלינט, ובהמשך – מרגרט ליטל, מסוד חאן, ובולאס. הדגש בקורס יהיה על כך שעבור מטופלים שבראשית התפתחותם חוו כישלון בהתאמה לצורכיהם המוקדמים, יש הכרח שבתוך הסיטואציה הטיפולית יתרחש מצב רגרסיה, המאפשרת הזדמנות חדשה לתיקון היסטוריית העבר המוקדמת של המטופל ולהתפתחות עצמיותו.

5

**טראומה נפשית מוקדמת ודיסוציאציה – חיותה גורביץ'** (סמ' ב')

בשלב התלות המוחלטת התהוותו של העצמי והתפתחותו תוך כדי טראומה נפשית מצטברת כרוכים בגיבושו של העצמי מתוך ובתוך מצבים דיסוציאטיביים, ולא סביב קונפליקט והדחקה. טראומה נפשית הינה קטיעה בהמשכיות וברציפות של קיומו של העצמי. היעדר סביבה טובה דיה הגורמת לקטיעה זו, ובו זמנית מנותקת מהאימפקט שלה על נפש הילד, מעוררת אצל הילד תגובות הישרדות אוטומטיות של פרגמנטציה ודיסוציאציה. הדיסוציאציה הינה מושג הכורך התרחשות סינכרונית בינאישית ותוך אישית המגולמת בהיעדר חיצוני ופנימי, אשר הנכחתו בטיפול הינה חיונית לכל שינוי נפשי משמעותי.

להנחה זו השלכות מהותיות על הבנת העצמי והתפתחותו, וכן על הקליניקה הטיפולית.

בקורס ידונו מבחר מאמרים הרלוונטיים לסוגיות אלו.

**"שפה שנוגעת", הנוכחות הטיפולית במפגש עם מקומות ארכאיים בנפש – ענת שומן** (סמ' ב')

אצל מטופלים רבים אנו פוגשים במבנים נפשיים מפותחים ונוירוטיים לצד אזורים ארכאיים כמוסים, לעיתים קרובות נוכל להבחין ב"הטרוגניות" כזו בתוך אותה שעת טיפול. זיהוי הכמוסות הנפשיות הללו והמפגש עימן חיוניים להתהוותה של חווית-עצמי ממשית וחיה, ומתאפשרים דרך עמדה נפשית ייחודית אליה מתמסר המטפל. בסמינר ננסה לחקור ו"להחיות" בינינו את העמדה הייחודית הזו, מפרספקטיבות של כותבים שונים ובעזרת חומרים קליניים שיביאו המשתתפים.

נדון בטיבה הייחודי של נוכחות טיפולית המאפשרת את מחיקתה בכדי להוות מצע להנצתה של הסובייקטיביות (גרין) ובאתגר שבהשגתה של עמדה טיפולית שאינה- פולשנית ועם זאת נוכחת ומחזיקה ב"מרחק הנכון" (באלינט), תוך חיפוש אחר שפה נוגעת ומחייה (קווינודוז, אוגדן). נחשוב על ההתמסרות לתהליך המפגיש את נפשו של המטפל עם מקומות עוצמתיים ובלתי-נודעים בתוכו, תוך דיון במושגים: live an experience together"" (ויניקוט) , "Negative capability" (ביון, בעקבות קיטס) ועוד.

תאורטיקנים רלוונטיים: ויניקוט, באלינט, חאן, גרין, מלצר, קווינודוז, סימינגטון, אוגדן, גרוסמארק ואשל.

**סמינרים קליניים שנתיים המתקיימים לאורך שלוש שנות הלימוד במסלול בין המדריכים: נעמי בר, חנה וקשטיין, ענת טלרנט, ד"ר גילה לנדאו, יואל מילר, טסה צדוק, אלינה שלקס, אלונה תימור.**

\*שכ"ל לתלמידי שנה א' תש"פ 2019/2020 הינו 11,600 ₪ וניתן לשלם ב- 8 תשלומים.

6

**הדרישות לקבלת תעודה - לתלמידים המתחילים לימודיהם בשנה"ל תש"פ 2019/2020:**

בשלוש שנות הלימוד, בנוסף לקורסים והסמינרים נדרש:

1. החזקה של לפחות שלושה טיפולים פעילים של מטופלים לכל אורך תקופת הלימודים.
2. הצגת מקרים טיפוליים (לפחות שלושה במהלך שלוש שנות הלימוד) במסגרת הסמינרים הקליניים.
3. הגשת עבודת גמר המכילה סיכום-טיפול ודיון תיאורטי המבוסס על הנלמד במסלול.

* הלימודים בכל סמסטר יוכרו רק אם התלמיד השתתף בלפחות 75% של שעות הלימוד ושילם שכר לימוד כנדרש.

לעומדים בדרישות אלו תוענק תעודה על סיום הלימודים:

**בלימודים מתקדמים בפסיכותרפיה פסיכואנליטית – מצבים מנטאליים ראשוניים**

\*\*\*\*\*

**קורסים שהועברו עד כה במסגרת המסלול לתלמידי המחזורים הקודמים:**

1. ביון – משה לנדאו
2. התפתחות נפשית מוקדמת – פם יוגב ותמי פולק (2007/2008) / תמי פולק (2009/2010) / טסה צדוק (2011/2012) / נחמה פבר-בן פזי (2015/2016)
3. מהגוף למילה ובחזרה – אלינה שלקס
4. הגרעין האוטיסטי באישיות – שוקי דורבן (2007/2008) / נחמה פבר-בן פזי (2011/2012)
5. ריקות ועוררות – נעמה קינן
6. מרחב נפשי או העדרו – רות סגל
7. מצבים רגרסיביים בטיפול – ד"ר עפרה אשל
8. התאוריה של הטכניקה הטיפולית בממ"ר – משה לנדאו, נעמה קינן ואלינה שלקס (2008/2009) / חנה וקשטיין, ענת טלרנט ואלינה שלקס (2011/2012), נעמה קינן (2014-2015)
9. התיאוריה של מלצר (סדנא מרוכזת) – משה לנדאו
10. אבדון ואובדן במצבי נפש ראשוניים – שוקי דורבן
11. סימבוליזציה ומנטליזציה – אלינה שלקס (2009/2010) / יואל מילר
12. התיאוריה והקליניקה של ביון ומלצר – משה לנדאו
13. טראומה נפשית מוקדמת ודיסוציאציה – חיותה גורביץ
14. To Dream the Patient – פרופ' ביאטריס פריאל ומשה לנדאו
15. קריאה בכתביו המאוחרים של ביון – אבנר ברגשטיין
16. קריאה בכתבי ביון (סדנת בחירה) – אבנר ברגשטיין
17. הגרעין הסכיזואידי באישיות – רות סגל
18. מהקליניקה לתיאוריה – ד"ר עפרה אשל, חנה וקשטיין ואלינה שלקס
19. דיבור והקשבה באזור פסיכוטי – אורנה וסרמן

7

1. פרברסיות – מצבי נפש קפואים – יואל מילר
2. מפגשים במרחב השלישי – המפגש הטיפולי עם החלקים הפסיכוטיים של האישיות – ד"ר אילן אמיר
3. החלום – עידית ברק מלמד
4. מבוא לפסיכואנליזה צרפתית – ד"ר מישל גרנק
5. מוות בנפש – אזורי חיים ללא חיוניות – עירית המאירי-ולדרסקי
6. מנטרליות לנוכחות חיה – סוגיות בעמדת המטפל – נחמה פבר-בן פזי
7. רגעי מפנה – אורנה וסרמן
8. הגותו של תומס אוגדן – רות סגל
9. השלילי והריק – אלינה שלקס
10. על טבעו ותפקודו של העולם הפנימי הינקותי: מ"דיוני המחלוקת" קליין-פרויד אל ממשיכיה של קליין – יעל חנין
11. חשיבתו של ג'. גרוטשטיין – חנה וקשטיין
12. הגותו של אנדרה גרין – ד"ר מישל גרנק
13. פרברסיה – קורס המשך – יואל מילר
14. מיכל-מוכל: מחשבות נוספות (סדנת בחירה) – משה לנדאו
15. מ-K ל-O – התפתחות החשיבה של ביון המאוחר- משה לנדאו
16. מהתיאוריה אל הקליניקה – יעל חנין
17. פרויד – איש הזאבים – ד"ר מישל גרנק
18. התקפות על חיבור או דחף לקומוניקציה (סדנת בחירה) – אבנר ברגשטיין
19. התבוננות פסיכואנליטית התפתחותית בגוף כמרחב פסיכו-פיזי ראשיתי (סדנת בחירה) – דר' תמי פולק
20. "מה פרוש?" או שבר בקומוניקציה בין מטפל למטופל – ענת טלרנט
21. מקורות היצירתיות בהגותו של ויניקוט – אהובה ברקן
22. "מילים אשר נוגעות" – העבודה הטיפולית במפגש עם מצבים מנטאליים ראשוניים – חנה וקשטיין
23. בין הזדהות השלכתית להעברה בין דורית (סדנת בחירה) – נעמי בר
24. העברה-נגדית: גלגוליו של נושא (סדנת בחירה) – פרופ' עמנואל ברמן
25. מילים נוגעות: עבודה עם המטופל הקשה (סדנת בחירה) – נעמה קינן
26. מושגי יסוד בחשיבה הקלייניאנית (סדנא מרוכזת) – יעל חנין
27. המרחב הפסיכו-פיזי הראשיתי – תמי פולק
28. העצמי המתהווה בחשיבה של ויניקוט (סדנא מרוכזת) – חמוטל רז-שילוח
29. מימד O בחשיבה של ביון – קורס המשך – משה לנדאו
30. "שפה שנוגעת": הנוכחות הטיפולית במפגש עם מקומות ארכאיים בנפש – ענת שומן
31. כיוון כלים – עבודה עם מצבים מנטאליים ראשוניים – חנה וקשטיין
32. הזרם העצמאי בפסיכואנליזה הבריטית – עידית ברק-מלמד
33. סימבוליזציה ומנטאליזציה – קורס המשך – אלינה שלקס
34. המיני והאתי מתחילת החיים: הפיתוי האתי – ד"ר ויויאן שטרית-וטין
35. התפתחות מחשבת פרויד: גיבוש וחידוש 1914-1923 – נגה בדנס
36. סין-תזה (סדנת בחירה) – ד"ר הילית אראל-ברודסקי ונדב שרייבום
37. פרדוקס הנפרדות של ויניקוט (סדנת בחירה) – אהובה ברקן

8

1. פציעה עצמית – רישום צלקות הנפש על מעטפת הגוף (סדנת בחירה) – אורלי חסון-כץ
2. על מלאותו של ההעדר (סדנת בחירה) – נעמה קינן
3. מהעור הפיזי לעור הנפשי – העור כמעטפת ומצע תקשורתי בהתפתחות המוקדמת – אורלי חסון-כץ
4. הבנות תיאורטיות וקליניות במחלות פסיכוסומטיות והיפוכונדריה – אלינה שלקס
5. חשיבתו של מלצר – רות וינברג
6. לידה לחיים נפשיים – ד"ר איזבל בן-אמו (2016/17, 2018/19) /

סיגלית בודוך-ריש (2017/18)

1. אזורי נפש לא מובחנים – מחשבות על סימביוזה ואמביגוויטי בעקבות חוזה בלכר – אירית לובלינסקי
2. שפה טראומתית ומודוסים של עדות (סדנת בחירה) – ד"ר דנה אמיר
3. חשיבתו החדשנית של רונלד בריטון (סדנת בחירה) – פרופ' עמנואל ברמן
4. התמודדות עם כאב נפשי (סדנת בחירה) – אהובה ברקן
5. שמונה דקות מהשמש: הרהורים על ממד הזמן בטיפול הפסיכואנליטי (סדנת בחירה) – ידידה טורקניץ
6. המעבר מדיאדה לטריאדה – יעל חנין
7. מה שאינו שם הוא שם - עבודת השלילי אצל ויניקוט ואנדרה גרין – נעמה קינן
8. טבען של סמכות וידיעה כפי שבאות לידי ביטוי בעמדת המטפל – נאירה כספי
9. מבט על העיוורון של הנפש – ד"ר גילה לנדאו
10. איזון נפשי ושינוי נפשי על פי חשיבתה של בטי ג'וזף ותלמידיה – רות וינברג
11. הפירוש לפי פרויד ולאקאן - אילנה גולדשמידט-היימן
12. החוויה האסתטית כפקטור התפתחותי (סדנת בחירה) – דר' תמי פולק
13. הסזורה והשינוי הקטסטרופלי (סדנת בחירה) – נעמי בר
14. מעטפת העור – קו התפר בין גוף לנפש – אורלי חסון-כץ
15. גלגוליו של הסופר אגו בתיאוריה הפסיכואנליטית, או, מה קרה לסמכות – נאירה כספי
16. מסתורי נפש – סיגלית בודוך-ריש
17. על נרקיסיזם ודרכי פעולתו בטיפול, או, 'למה כל כך קשה להיות מטופל?' –

דר' שרון שטרית

1. מקום בגוף בפסיכואנליזה האיטלקית – אלינה שלקס
2. האובייקט הפנימי כעוגן נפשי – רות סגל
3. אהבה בפסיכואנליזה היא העברה – אילנה גולדשמידט-היימן
4. נקודת המפגש בין האור והכלי בקבלת האר"י לבין המכל-מוכל בתיאוריה של ביון (סדנת בחירה) – רבקה מצנר
5. הראשוניות של המצב המנטאלי על פי גישתה של קלין (סדנת בחירה) – פרופ' רחל בלס
6. הממד האסתטי בחשיבתם של ביון, מלצר, גרוטשטיין וריינר (סדנת בחירה) – משה לנדאו
7. טיפול בילדים כבסיס לחשיבה ויישום קליני בטיפול במבוגרים (סדנת בחירה) – דר' תמי פולק

9

**במסגרת המסלול התקיימו הכנסים והסדנאות שלהלן:**

הכנס הבינלאומי הרביעי לזכרה של פרנסיס טסטין; ימי עיון עם דר' ג'ודית וטד מיטרני, לוס אנג'לס/צרפת; פרופ' אלסנדרה פיונטלי (איטליה); דר' ריקרדו לומברדי (איטליה); דר' הווארד לוין (בוסטון, ארה"ב); פרופ' מריליה איזנשטיין (צרפת); דר' פרנקו זה מאסי (איטליה); הרצאות וסדנאות קליניות עם דר' ג'ודית מיטרני, דר' טד מיטרני, דר' ג'ם רוז (לונדון), דר' ריקרדו לומברדי, דר' ג'אנה וויליאמס (סאו פאולו, ברזיל), דר' נביל סימינגטון (סידני, אוסטרליה), דר' הוורד לוין (בוסטון, ארה"ב), דר' פרנקו דה מאסי (מילנו, איטליה)’ מרי-קריסטין לזניק (פריז, צרפת), דר' מוניקה הורוביץ (פריז, צרפת).

10